Järgmisel hommikul segan juurde veel veidi jahu ja tõstan sealt ühe peotäie järgmiseks leivateo korraks kõrvale. Mõne kodu juuretis on hästi vedel, aga mul on paks. Lugesin, et juuretis on pärit Egiptusest (nagu kassidki!), kui kellelgi läks kord jahu ja vesi käärima. Juuretis tahab säilimiseks jahedust ja samal ajal õhku ja ta säilib mitmetel andmetel umbes kaks nädalat. Iga kord, kui olen juuretise säilitamise reeglite vastu eksinud, olen ta kaotanud ja pidanud uue  hankima. Õnneks jagavad leivaküpsetajad nii juuretist kui ka oma kogemusi - ja muidugi mõista oma leiba - väga heal meelel.